Αριθμ. 47640/14-05-2020
Καθορισμός του ποσού, κατά είδος ενισχύσεων, για τα επενδυτικά σχέδια που υπάγονται στα καθεστώτα ενισχύσεων του αναπτυξιακού ν. 4399/2016 «Γενική Επιχειρηματικότητα», «Επιχειρηματικότητα Πολύ Μικρών και Μικρών Επιχειρήσεων» και «Ενισχύσεις Μηχανολογικού Εξοπλισμού» του έτους 2020.
ΟΙ ΥΠΟΥΡΓΟΙ
ΟΙΚΟΝΟΜΙΚΩΝ -
ΑΝΑΠΤΥΞΗΣ ΚΑΙ ΕΠΕΝΔΥΣΕΩΝ
Έχοντας υπόψη:
1. Τις διατάξεις του ν. 4399/2016 «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας – Σύσταση Αναπτυξιακού Συμβουλίου και άλλες διατάξεις» (Α’ 117), όπως ισχύουν, και ειδικότερα την παρ. 1 του άρθρου 28 αυτού.
2. Τις διατάξεις του Γενικού Απαλλακτικού Κανονισμού 651/2014 της Ευρωπαϊκής Επιτροπής της 17ης Ιουνίου 2014 για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (EE L 187 της 26.06.2014, σ. 1-178), όπως ισχύει
3. Τις διατάξεις του ν. 4270/2014 «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ΕΕ) – δημόσιο λογιστικό και άλλες διατάξεις», (Α’ 143), όπως τροποποιήθηκε με το άρθρο 10 του ν. 4337/2015 (Α’ 129).
4. Τις διατάξεις του κανονισμού (ΕΕ) αριθ. 702/2014 της Επιτροπής της 25ης Ιουνίου 2014 για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά κατ’ εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης, και ειδικότερα το άρθρο 14 αυτού (EE L 193 της 01.07.2014, σ. 1-75).
5. Την 129229/24-11-2017 κοινή υπουργική απόφαση «Καθορισμός των ειδών επενδυτικών σχεδίων του τομέα πρωτογενούς γεωργικής παραγωγής των πολύ μικρών, μικρών και μεσαίων επιχειρήσεων (ΜΜΕ), που μπορούν να υπαχθούν σε καθεστώτα ενισχύσεων του ν. 4399/2016 και των προδιαγραφών, πρόσθετων όρων, περιορισμών και προϋποθέσεων, καθώς και κάθε σχετικού θέματος για την παροχή των ενισχύσεων σε επενδυτικά σχέδια του τομέα αυτού» (Β’ 4122).
6. Τις διατάξεις του ν. 4622/2019 «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διόρθωσης» (Α’ 133).
7. Το άρθρο 90 του «Κώδικα για την Κυβέρνηση και κυβερνητικά όργανα» που κυρώθηκε με το άρθρο πρώτο του π.δ. 63/2005 (Α’ 98) και την περ. 22 του άρθρου 119 του ν. 4622/2019 (Α’ 133).
8. Τις διατάξεις του π.δ. 147/2017 «Οργανισμός του Υπουργείου Οικονομίας και Ανάπτυξης» (Α’ 192).
9. Τις διατάξεις του π.δ. 81/2019 «Σύσταση, συγχώνευση, μετονομασία και κατάργηση Υπουργείων και καθορισμός των αρμοδιοτήτων τους- Μεταφορά υπηρεσιών και αρμοδιοτήτων μεταξύ Υπουργείων» (Α’ 119).
10. Τις διατάξεις του π.δ. 83/2019 «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α’ 121).
11. Τις διατάξεις του π.δ. 84/2019 «Σύσταση και κατάργηση Γενικών Γραμματειών και Ειδικών Γραμματειών/ Ενιαίων Διοικητικών Τομέων Υπουργείων» (Α’ 123).
12. Την υπ’ αρ. 340/18-07-2019 απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών, Θεόδωρο Σκυλακάκη» (Β’ 3051).
13. Την C(2018)4206 final/06-07-2018 απόφαση της Ευρωπαϊκής Επιτροπής με την οποία εγκρίνεται το σχέδιο αξιολόγησης του καθεστώτος της Γενικής Επιχειρηματικότητας του ν. 4399/2016.
14. Την -SA. 47411επικύρωση της γνωστοποίησης στην Ευρωπαϊκή Επιτροπή του καθεστώτος του αναπτυξιακού ν. 4399/2016 «Ενισχύσεις Μηχανολογικού Εξοπλισμού».
15. Την -SA. 55082επικύρωση της γνωστοποίησης στην Ευρωπαϊκή Επιτροπή του καθεστώτος του αναπτυξιακού ν. 4399/2016 «Επιχειρηματικότητα Πολύ Μικρών και Μικρών Επιχειρήσεων».
16. Την υπ’ αρ. 42006/28.04.2020 Εισήγηση της Γενικής Διεύθυνσης Οικονομικών Υπηρεσιών (άρθρο 24 παρ. 5ε του ν. 4270/2014, όπως ισχύει) του Προϊσταμένου της Γενικής Διεύθυνσης Οικονομικών Υπηρεσιών του Υπουργείου Ανάπτυξης και Επενδύσεων.
Το γεγονός ότι από τις διατάξεις της παρούσας απόφασης προκαλείται επιβάρυνση του κρατικού προϋπολογισμού, το ύψος της οποίας αναφέρεται στο άρθρο 4 της παρούσας.
Η προκαλούμενη δαπάνη θα αντιμετωπισθεί στο πλαίσιο των υφιστάμενων ορίων του Μεσοπρόθεσμου Πλαισίου Δημοσιονομικής Στρατηγικής (ΜΠΔΣ), αποφασίζουμε:
Άρθρο 1
Ποσό φορολογικής απαλλαγής
Το συνολικό ποσό της φορολογικής απαλλαγής των καθεστώτων του ν. 4399/2016 που προκηρύσσονται το έτος 2020, καθορίζεται ως εξής:
α. για το καθεστώς «Γενική Επιχειρηματικότητα», στα διακόσια δέκα εκατομμύρια (210.000.000) ευρώ,
β. για το καθεστώς «Επιχειρηματικότητα Πολύ Μικρών και Μικρών Επιχειρήσεων» στα δέκα εκατομμύρια (10.000.000) ευρώ.
γ. για το καθεστώς «Ενισχύσεις Μηχανολογικού Εξοπλισμού», στα εκατόν πενήντα εκατομμύρια (150.000.000) ευρώ.
Άρθρο 2
Ποσό επιχορήγησης, επιδότησης
χρηματοδοτικής μίσθωσης και επιδότησης
του κόστους της δημιουργούμενης απασχόλησης.
Το συνολικό ποσό της επιχορήγησης, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης των καθεστώτων του ν. 4399/2016 που προκηρύσσονται το έτος 2020, καθορίζεται ως εξής:
Για το καθεστώς,
α. της «Γενικής Επιχειρηματικότητας», στα εκατόν σαράντα εκατομμύρια (140.000.000) ευρώ,
β. της «Επιχειρηματικότητας Πολύ Μικρών και Μικρών Επιχειρήσεων», στα εκατόν σαράντα εκατομμύρια (140.000.000) ευρώ.
Άρθρο 3
Μέρος 
των, ως άνω, οριζόμενων ποσών (άρθρα 1 και 2), αφορά στις ενισχύσεις της φορολογικής απαλλαγής, της επιχορήγησης, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης για τα επενδυτικά σχέδια που θα υπαχθούν, σύμφωνα με την κοινή απόφαση 129229/ 24-11-2017 για τον καθορισμό των ειδών επενδυτικών σχεδίων του τομέα πρωτογενούς γεωργικής παραγωγής των πολύ μικρών, μικρών και μεσαίων επιχειρήσεων που έχει εκδοθεί βάσει του Κανονισμού 702/2014 της Επιτροπής της 25ης Ιουνίου «για την κήρυξη ορισμένων κατηγοριών ενισχύσεων στους τομείς της γεωργίας και δασοκομίας και σε αγροτικές περιοχές συμβιβάσιμων με την εσωτερική αγορά ….» και των ρυθμίσεων των άρθρων 7 παρ. 6 β (ββ) και 3 παρ. 3 του ν. 4399/2016.
Άρθρο 4
Πηγές Χρηματοδότησης -
Επιβάρυνση κρατικού προϋπολογισμού
α. Τα ποσά των επιχορηγήσεων, της επιδότησης χρηματοδοτικής μίσθωσης και της επιδότησης του κόστους της δημιουργούμενης απασχόλησης των επενδυτικών σχεδίων της παρούσας απόφασης καλύπτονται από τον Προϋπολογισμό Δημοσίων Επενδύσεων, στον οποίο εγγράφεται η δαπάνη των διακοσίων εξήντα εκατομμυρίων (260.000.000) ευρώ, και δύναται να προέλθουν από εθνικούς πόρους ή τα Ευρωπαϊκά Διαρθρωτικά και Επενδυτικά Ταμεία.
β. Από τις διατάξεις της παρούσας απόφασης εκτιμάται ότι:
i. για το τρέχον έτος (2020) δεν θα προκύψει δαπάνη σε βάρος του Προϋπολογισμού Δημοσίων Επενδύσεων καθώς και απώλεια φορολογικών εσόδων,
ii. για τo επόμενο έτος (2021) θα προκύψει δαπάνη τριάντα εκατομμυρίων (30.000.000) ευρώ σε βάρος του Προϋπολογισμού Δημοσίων Επενδύσεων και δεν θα προκύψει απώλεια φορολογικών εσόδων,
iii. για τα επόμενα τρία έτη (2022, 2023, 2024) θα προκύψει δαπάνη διακοσίων πενήντα εκατομμυρίων (250.000.000) ευρώ σε βάρος του Προϋπολογισμού Δημοσίων Επενδύσεων. Για τα έτη αυτά θα προκύψει απώλεια φορολογικών εσόδων ύψους εβδομήντα εκατομμυρίων (70.000.000) ευρώ.
Άρθρο 5
Η ισχύς της παρούσας απόφασης αρχίζει από την ημερομηνία δημοσίευσής της στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 14 Μαΐου 2020
Οι Υπουργοί
Υφυπουργός Ανάπτυξης
Οικονομικών και Επενδύσεων
